Rakecy (SN). Něhdźe tři miliony eurow spěchowanskich srědkow maja lětsa w lěću w leaderowym regionje Hornjołužiska hola a haty (OHTL) k dispoziciji. Wo nje požadać móža so zaso wobydlerjo, towarstwa, cyrkwje, gmejny abo samo předewzaća kónčiny. Mjeztym je to sedma projektna namołwa, při kotrejž spěchuja so najwšelakoriše naprawy. Wosebje na wutrobje pak leži zamołwitym rybarstwowe hospodarstwo. Zapodać móža zajimcy na přikład projekty, zaběrace so z marketingom abo kubłanjom, kotrež maja zdobom wužitk na hospodarske předewzaća. Dalše ćežišćo je wuwiće turistiskeje infrastruktury w regionje.
Wjace pjenjez za někotre naprawy měć wězo wabi. „Wosebje mjeńšim a srjedźostawskim předewzaćam na wsy móžemy atraktiwniše kondicije za wuwiće spěchowanskich móžnosćow skićić“, zdźěli předsyda OHTL Marko Kowar. Poradźować dać móža so zajimcy w Rakečanskim běrowje. Hižo 12. junija bě gremij leaderoweho regiona OHTL we wobłuku šesteje namołwy 24 projektow z cyłkownej spěchowanskej sumu 1,3 milionow eurow pozitiwnje hódnoćił.
Kolegojo pózdnjeje słužby Budyskeho stejnišća koncerna Bombardier dožiwichu wčera w přitomnosći zwjazkoweje a sakskeje politiskeje prominency połoženje zakładneho kamjenja.
Budyšin (CS/SN). Zwjazkowa hospodarska ministerka Brigitte Zypries, sakski hospodarski minister Martin Dulig (wobaj SPD), serbska zapósłanča zwjazkoweho sejma Marja Michałkowa (CDU), Budyski wyši měšćanosta Alexander Ahrens (SPD) a serbski zapósłanc Sakskeho krajneho sejma Marko Šiman (CDU) su wčera zhomadnje symboliski akt – połoženje zakładneho kamjenja noweje produkciskeje hale w Budyskim stejnišću Bombardier – přewjedli. Wosom milionow eurow inwestuje kanadiske předewzaće do nowotwara, kotrež budźe na městnje bywšeje hale O z 1930tych lět stać. Stary fundament, kotryž běchu rozbili, twori nětko zakładnu worštu noweje 8 100 kwadratnych metrow wulkeje produkciskeje hale. Dźěry za stołpy su hižo přihotowane.
Budyšin (SN/at). Łužiska ćišćernja w Budyšinje je insolwencu přizjewiła, dokelž hrožeše njekmanosć płaćenja. Drježdźanske hamtske sudnistwo je wutoru, 13. junija, próstwje předewzaća wo samozarjadowane insolwencne jednanje wotpowědowało a zdobom wupruwowaneho fachowca za saněrowanje firmow, prawiznika dr. Martina Dietricha, za społnomócnjeneho powołało. Jednaćelstwo je sobudźěłaćerjow wčera wo połoženju informowało. Produkcija běži dale. Tež Serbske Nowiny dale tam ćišća. Mzdu płaća přistajenym a sobudźěłarjam přichodne tři měsacy z insolwencnych pjenjez Zwjazkoweje agentury za dźěło.
Wobstejacych nadkapacitow dla je so Łužiska ćišćernja krótkodobnje do financnych ćežow dóstała. Za zwoprawdźenje saněrowanskeje koncepcije pak trjebaja wjace časa, rjekny jednaćel Robert Czyzowski. Tohodla je jednaćelstwo minjene tydźenje intensiwnje z wěrićelemi a wulkokupcami rěčało. Tući pak mějachu rozdźělne měnjenja, tak zo hrožeše njekmanosć płaćenja. Wupuć bě, po konsultaciji fachowcow zapodać próstwu, saněrowanje w swójskej režiji přewjesć.
Politiku sakskeho knježerstwa z Braniborskej nastupajo strukturnu změnu we łužiskim brunicowym rewěrje kaž tež wobłuk energije je statny minister dr. Fritz Jaeckel (CDU), nawoda sakskeje statneje kenclije, na 17. srjedźostawskim dnju rozrostoweho regiona Drježdźany Zwjazkoweho zjednoćenstwa srjedźostawskeho hospodarstwa (BVMW) wčera w Biskopicach rozłožił.
Biskopicy (SN/at). Nimale hač do lěta 2047 maja milinarnje a brunicowe jamy we wobłuku tak mjenowaneje přechodneje fazy wěstotu, w kraju produkować směć. To wuwjedźe sakski statny minister dr. Jaeckel, kiž bě na dnju zhromadneho kabinetneho posedźenja braniborskeho a sakskeho knježerstwa w Ranju do Biskopic přijěł. Nětko ma so čas wužić, tež ze srědkami Zwjazka nowe struktury za dobu po brunicy wuwić. Fritz Jaeckel mjenowaše tu za projekty sumu 1,2 miliardow eurow, kotrež žadatej sej Braniborska a Sakska hač do lěta 2024.
Budyšin/Hózk (SN/BŠe). Žně hromaka so nachileja. Kaž pak je wot plahowarjow woblubowaneje zeleniny słyšeć, njebě sezona runjewon wunošna. Žně su lětsa chětro pozdźe a pomałku zaběželi. Nocy běchu zymne a bě sucho, štož so na kwalitu hromaka wuskutkowa.
Druhi žnjenski połčas bě drje lěpši, ale nic přemóžacy. W Hózkowskim Domanic ratarskim zawodźe mějachu w druhej połojcy sezony přerězne žně. Spočatne straty nachwatać woni njemóžachu. „Štož je zhubjene, wostanje zhubjene“, zdźěli ratar Maćij Domanja na naprašowanje. W Hózku plahuje wón bjezposrědnje při wsy na pjeć hektarach hromak. Štyrjo přistajeni delikatesu wšědnje kałaja, dalši štyrjo ju rjedźa a sortěruja, prjedy hač móža ju na swojich stejnišćach předawać. Zdobom móžeš sej Domanic hromak na přikład w Budyskim „Wjelbiku“ abo w Hrubjelčanskim hosćencu „Sprjewiny doł“ zesłodźeć dać.
Tursitiski zwjazk Łužiska jězorina chce nowe brošurki zhotowjeć, z kotrymiž chce za dowolowy region wabić. Za to pytaja nětko modele, kotrychž chcedźa w awtentiskich situacijach fotografować. Tohorunja chcedźa ludźi z handicapom zapřijeć a tak na bjezbarjerne móžnosće pokazać.
Zły Komorow (SN/BŠe). Turistiski zwjazk Łužiska jězorina pyta nowe mjezwoča za fota, zo bychu za dowolowy region wabili. Kónc junija do septembra planuja hižo wotpowědne fotowe akcije. Fotografować budu so domoródni w awtentiskich dowolowych situacijach kaž na přikład při kolesowanju abo kupanju. Štó pak měł na wobrazach być, dotal hišće jasne njeje. Turistiski zwjazk hišće za nimi pyta. Požadać měli so sympatiske a fotogene wosoby z regiona. Tak pytaja aktiwny porik mjez 40 a 45 lětami kaž tež muže mjez 30 a 35 lětami, kotřiž z wjeselom před kameru steja a chcedźa dowolowy region reprezentować.
Šprjejcy (JoS/SN). Po zymskej přestawce twarja wot spočatka meje zaso při Małej a Wulkej Sprjewi w Šprjejcach. Wosebje koncentruja so při tym na nasyp, kotryž bu wulkeje wody dla w lěće 2013 wobškodźeny. Nasyp chce Krajne zarjadnistwo za rěčne zawěry (LTV) dołhodobnje zawěsćić. „We 80 lět starych nasypach běchu so masiwne słabosće pokazali“, wujasni projektna zamołwita LTV Cathleen Steinert, „wosebje we wotrězku, hdźež rosćachu štomy. Po pušćenju zwostachu korjenje, hdźež su zhnili. Dźensa při wobnowjenju nasypow nowe směrnicy płaća. Najebać to su tehdy po předležacej wědźe a z k dispoziciji stejacej techniku twarili.“
Budyšin (SN/BŠe). Sy motiwowany a zajimowany wučomnik? Pokazaj, što zamóžeš a čiń sobu! Takle namołwja Budyske technologiske spěchowanske towarstwo zhromadnje z Budyskim wokrjesom a měšćanskim zarjadnišćom wučomnikow, so wo młodźinske inowaciske myto 2017 powabić. Woni pytaja nětko w Hornjej Łužicy za inowatiwnym wučomnikom. Tele počesćenje je zašłe lěta přiběrajo wuznam docpěło a je wuraz hódnoćenja kwalitatiwnje wysokich narokow na wukubłanje a angažement młodostnych kaž tež předewzaćow w Budyskim regionje. Zdobom je młodźinske inowaciske myto jónkrótna šansa firmam, so jako wuspěšne wukubłanske předewzaće w zjawnosći prezentować.
ces_Latn szl_Latn ces_Latn szl_Latn szl_Latn szl_Latn szl_Latn szl_Latn ces_Latn szl_Latn szl_Latn ces_Latn szl_Latn szl_Latn